
Inhoudsopsomming

Les 1

Menseregte
In Graad 7 het jy geleer van menseregte soos dit in die Suid-Afrikaanse Grondwet uiteengesit word. Menseregte is die basiese vryhede en beskerming waarop elke mens geregtig is. Dit geld vir almal, ongeag waar jy vandaan kom, wat jy glo of watter leefstyl jy kies. Menseregte sluit onder meer die volgende regte in: 
	Die reg om te lewe, en gelyk en met menswaardigheid behandel te word.
	Die reg om vrylik te praat en idees te deel.
	Die reg om toegang tot behuising, gesondheidsorg en onderwys te hê.
	 Die reg om in ’n veilige en gesonde omgewing te leef.

	Die reg om vry van slawerny of marteling te wees.
	Die reg om te werk en ’n billike loon te verdien.
	Die reg om jou godsdiens te beoefen en jou oortuigings te volg.
	Die reg om teen misbruik en uitbuiting beskerm te word.



Al het ons almal menseregte, het ons ook die verantwoordelikheid om ander mense se regte te respekteer en te beskerm. Wanneer mense versuim om die regte van ander te respekteer en te beskerm, word menseregte geskend.

Menseregteskendings
Menseregte word nie altyd gerespekteer nie. Wanneer ’n persoon, groep of regering iemand se regte ignoreer, ontken of hulle verhinder om hierdie regte te geniet, word dit menseregteskending genoem.

Tipes oortredings
Menseregteskendings kan op ’n klein skaal plaasvind, soos tussen twee mense, of op ’n groot skaal, soos wanneer ’n regering die regte van sy burgers skend. Die tabel hieronder gee ’n paar algemene voorbeelde van sulke oortredings.
	Oortreding
	Verduideliking

	Diskriminasie en ongelykheid
	Wanneer iemand onregverdig behandel word op grond van hul ras, geslag, godsdiens, ouderdom of gestremdheid. Dit sluit byvoorbeeld in wanneer iemand toegang tot werk of onderwys geweier word as gevolg van wie hulle is.

	Geweld en misbruik

	Dit sluit fisiese skade, gesinsgeweld of wrede behandeling in. In uiterste gevalle kan dit ook mensehandel insluit, waar mense teen hul wil verhandel (verkoop) of gedwing word om te werk.

	Skending van privaatheid
	Wanneer iemand se persoonlike inligting, huis of privaat lewe sonder ’n geldige of wettige rede binnegedring word.

	Onderdrukking van vryheid van spraak
	Wanneer mense gestraf, gearresteer of stilgemaak word omdat hulle hul mening uitspreek, vreedsaam betoog of hul godsdiens beoefen.

	Kinderarbeid en mishandeling
	Wanneer kinders gedwing word om in gevaarlike toestande te werk, of wanneer hulle van hul reg op onderwys, veiligheid en beskerming ontneem word.



Teenstrategieë teen menseregteskendings
’n Teenstrategie is ’n beplande aksie of reaksie wat gebruik word om ’n probleem, soos menseregteskending, teen te staan, te verminder of te verhoed.

Bewustheid en opvoeding: Die eerste stap om ’n menseregteskending te voorkom of te verhoed, is om jou regte te ken. Regerings, skole en gemeenskapsorganisasies gebruik opvoedkundige veldtogte om mense te leer waarop hulle volgens die wet geregtig is. As mense nie hul regte ken nie, sal hulle nie altyd besef wanneer daardie regte geskend word nie.

	Voorbeeld: 16 Dae van Aktivisme vir Geen Geweld teen Vroue en Kinders
Jaarliks vind hierdie wêreldwye 16 Dae van Aktivisme-veldtog plaas van 25 November tot 10 Desember. Hierdie veldtog staan geweld teen vroue en kinders teen. Die doel is om ‘n bewustheid te skep oor die ernstige impak van misbruik teen vroue en kinders en om mense die nodige inligting te gee om geweld uit te daag, aan te meld en te help voorkom.



Regstappe en verslagdoening: Die meeste lande het wette wat menseregte beskerm. Slagoffers kan menseregteskendings by die polisie of by gespesialiseerde organisasies, soos die Suid-Afrikaanse Menseregtekommissie, aanmeld. Prokureurs en regters kan die Grondwet gebruik om slagoffers te beskerm en mense wat die wet oortree, aanspreeklik te hou.

Die Rol van NRO's: Nie-regeringsorganisasies (NRO’s) is groepe wat onafhanklik van die regering funksioneer. Organisasies soos Amnesty International en Human Rights Watch tree dikwels as waghonde op. Hulle ondersoek menseregteskendings, stel verslae saam om mense bewus te maak van wat gebeur, en plaas druk op regerings of instellings om verandering mee te bring.

Aktivisme en voorspraak: Vreedsame betogings, petisies en sosiale media-veldtogte kan kragtige instrumente wees om menseregteskendings teen te staan. Wanneer baie mense saamstaan om hul stemme te laat hoor, raak dit moeiliker vir oortreders om met hul gedrag voort te gaan sonder om gevolge te dra.

Waarom moet ons opstaan teen menseregteskendings? 
Wanneer een persoon se regte geskend word, word die veiligheid en welstand van die hele gemeenskap verswak. Deur teenstrategieë te gebruik, help ons om ’n samelewing te bou waar almal met waardigheid, vryheid en geregtigheid kan leef. 

Teenstrategieë hoef nie altyd in die vorm van groot betogings of internasionale hofsake te wees nie. Dit kan ook in ons alledaagse lewe begin. Boeliegedrag is byvoorbeeld ’n direkte skending van ’n leerder se reg op veiligheid en menswaardigheid. Wanneer jy sien dat iemand geboelie word en jy kies om dit by ’n onderwyser aan te meld, gebruik jy aanmelding as teenstrategie. Wanneer jy die slagoffer ondersteun of teen die boeliegedrag opstaan, gebruik jy aktivisme as teenstrategie. 
Les 2

Geslagsgelykheid
Wanneer ons oor geslagsgelykheid praat, is dit belangrik om die verskil tussen gelykheid en billikheid te verstaan.
	Gelykheid 
	Billikheid

	Gelykheid beteken dat almal dieselfde behandel word en dieselfde ondersteuning of geleenthede kry.

In sport fokus gelykheid daarop dat elke sportspeler dieselfde regte en geleenthede moet hê, ongeag hul geslag. As ons net op gelykheid fokus, kan ons maklik die feit miskyk dat verskillende groepe nie altyd dieselfde voordele, hulpbronne of geleenthede het nie.
	Billikheid beteken dat mense die ondersteuning kry wat hulle nodig het om ’n regverdige kans te hê. Dit erken dat mense nie altyd uit dieselfde omstandighede kom nie.

In sport fokus billikheid daarop om vorige nadele of ongelyke geleenthede te erken en reg te stel. Omdat daar historiese gapings in sport bestaan, mag verskillende groepe verskillende hulpbronne, nodig hê om ’n gelyke kans op sukses te hê.



Geslagsgelykheidskwessies in 'n verskillende sportsoorte en sportaktiwiteite
Waarom is daar geslagsongelykheid in sport?
Vir baie jare is sport, wettig en sosiaal, hoofsaaklik as ’n ruimte vir mans beskou. In baie lande is vroue selfs verbied om aan sogenaamde “rowwe” sportsoorte, soos sokker, deel te neem. Hierdie verbod het in sommige gevalle tot in die 1970’s voortgeduur. Alhoewel daar baie verandering in die afgelope jare was, is daar steeds groot geslagsgelykheidskwessies wat billike oplossings vereis:

	Die loongaping
	Professionele manlike sportspelers verdien dikwels aansienlik meer as vroulike sportspelers in die vorm van salarisse en prysgeld. Dit is dikwels omdat vrouesport oor baie jare nie dieselfde borgskappe ontvang het om te groei nie.

	Media-dekking
	Manssport ontvang steeds baie meer mediadekking as vrouesport. Mans word dikwels in die media beklemtoon vir hul vaardigheid en invloed, terwyl vroue soms eerder volgens hul voorkoms of gesinslewe uitgebeeld word.

	Hulpbron-toewysing
	In baie skole of klubs word die beste velde of nuwe toerusting dikwels eerste aan seunspanne toegeken. Dogterspanne moet dan soms met ouer toerusting of minder gerieflike oefentye tevrede wees.

	Geslag-stereotipering
	Mense sê soms dat sekere sportsoorte "te rof" vir dogters of "te grasieus" vir seuns is. Hierdie stereotipes kan talentvolle sportspelers ontmoedig om ’n sportsoort te beoefen waarin hulle dalk sou belangstel of goed sou presteer.



Wanneer ons nie regverdige strategieë gebruik nie, verloor sport ’n groot deel van sy talent. Dit kan dogters ontmoedig om aan sport deel te neem of sport as ’n moontlike loopbaan te oorweeg.

Hoe kan ons geslagsgelykheid in sport bevorder? 
· Billike betaling en ondersteuning: Mans en vroue behoort billike prysgeld en ondersteuning te ontvang. Meer geld kan ook in vrouesport belê word om vorige ongelykhede te help regstel.
· Gelyke geleenthede op skool: Skole moet dogters- en seunspanne gelyke toegang tot afrigting, toerusting, fasiliteite en oefentye gee.
· Aanmoediging van deelname: Aparte oefensessies vir dogters of sportklinieke in sportsoorte soos rugby, krieket of sokker kan dogters help om meer selfvertroue te ontwikkel, veral in sportsoorte wat in die verlede dikwels as "seunssport" beskou is.
· Meer vroue in leierskap: Meer vroue moet as afrigters, spanbestuurders en besluitnemers in sport gekies word. Dit help om te verseker dat die behoeftes en veiligheid vroue in ag geneem word.
· Beter mediadekking: Vrouesport behoort meer gereeld op televisie, aanlyn platforms en sosiale media vertoon te word. Dit help dat meer mense vroue-sportspelers raaksien, waardeer en ondersteun.
· Uitdaging van stereotipes: Mense moet vermy om frases soos "jy speel soos ’n dogter" as ’n belediging te gebruik. Dogters en vroue kan ook sterk, vaardige, vinnige en vasberade sportspelers wees.
· Aktiewe ondersteuning: Mense kan vrouesport ondersteun deur wedstryde te kyk, sportgeleenthede by te woon, spanne aanlyn te volg en dogters aan te moedig om aan sport deel te neem.

Les 3

Definisie van geslagsgebaseerde geweld
Voordat ons geslagsgebaseerde geweld definieer, moet ons eers verstaan wat die woord ‘geweld’ beteken. Geweld beteken om ’n ander persoon, groep of gemeenskap fisies, emosioneel of sielkundig seer te maak, of te dreig om hulle seer te maak.

Vorme van geweld
· Fisiese geweld: wanneer iemand ’n ander persoon se liggaam seermaak, byvoorbeeld deur te slaan, te skop of te stoot.
· Emosionele geweld: wanneer iemand ’n ander persoon se gevoelens, selfvertroue of selfwaarde seermaak, byvoorbeeld deur beledigings, vernedering of dreigemente.
· Sielkundige geweld: wanneer iemand ’n ander persoon bang, beheer of onveilig laat voel, byvoorbeeld deur intimidasie, manipulasie, agtervolging of boeliegedrag.

Geweld kan soms ’n siklus word. Mense wat seergemaak is, kan moontlik op ‘n later stadium van hul lewe ander mense seermaak. Dit gebeur veral indien hulle nie die nodige hulp en ondersteuning ontvang nie.
Geslag: of 'n persoon biologies manlik of vroulik is.
Geslagsidentiteit: hoe ’n persoon hul eie geslag verstaan, ervaar of beskryf.
Seksuele oriëntasie: tot wie ’n persoon emosioneel of romanties aangetrokke voel.

Wat is GGG?
Geslagsgebaseerde geweld (GGG) is enige vorm van geweld wat teen ’n persoon gepleeg word op grond van hul geslag, geslagsidentiteit of seksuele oriëntasie.

Ander vorme van geweld wat deel vorm van GGG
· Seksuele geweld: seksuele handelinge of opmerkings sonder die slagoffer se toestemming.
· Finansieel: om iemand se toegang tot geld te beheer of te beperk.
· Geweld teen kinders: verwaarlosing of blootstelling aan gesinsgeweld.
· Intieme vennootgeweld: geweld wat deur ’n romantiese maat of lewensmaat gepleeg word.
· Vrouemoord: die moord op vroue juis omdat hulle vroue is.
· Seksuele aanranding: enige seksuele aktiwiteit waartoe die slagoffer nie instem nie.
· Verkragting: ’n vorm van seksuele aanranding waarby penetrasie betrokke is.


Wie kan GGG ervaar?
GGG kan met enigiemand gebeur, ongeag ouderdom, geslag, ras, godsdiens of sosiale agtergrond. Alhoewel vroue en meisies dikwels meer deur GGG geraak word, kan mans en seuns dit ook ervaar. GGG kan in verskillende verhoudings, gesinne en omgewings (bv. huis, skool, werkplek openbare ruimtes) voorkom.

Waarom gebeur GGG?
Daar is NOOIT ’n verskoning of regverdiging vir GGG nie. As ons egter verstaan waarom dit gebeur, kan dit ons help om dit beter te voorkom.

	Ongelyke mag tussen mense: Dit beteken dat een persoon ’n ander persoon probeer beheer, dreig of skade aandoen omdat hulle glo dat hulle meer mag in die verhouding, gesin of gemeenskap het.
	Skadelike geslagsoortuigings: Dit gebeur wanneer mense onregverdige idees glo oor hoe iemand "veronderstel" is om volgens hul geslag op te tree.

	Aangeleerde gedrag: In sommige gesinne of gemeenskappe kan geweld as "normaal" beskou word indien mense dit dikwels sien of ervaar. Dit keur nie geweld goed nie, maar dit kan veroorsaak dat skadelike gedrag van een generasie na die volgende oorgedra word.
	Negatiewe media-invloed: Flieks, musiek, sosiale media of aanlyn inhoud toon soms skadelike idees oor mag, verhoudings of manlikheid. Indien hierdie boodskappe nie bevraagteken word nie, kan dit oneerbiedige of beherende gedrag aanvaarbaar laat lyk.

	Middelmisbruik: Middelmisbruik kan gewelddadige gedrag vererger omdat mense meer aggressief kan optree of onveilige keuses kan maak. Alkohol of dwelms is egter NOOIT ’n verskoning vir GGG nie. Elke persoon bly verantwoordelik vir hul eie optrede.



Emosionele, gesondheids- en sosiale impak van verkragting en geslagsgebaseerde geweld
GGG en verkragting kan ernstige gevolge vir ’n persoon se emosionele welstand, gesondheid en sosiale lewe inhou. Hierdie gevolge kan lank duur, veral as die persoon nie hulp en ondersteuning ontvang nie. Dit is belangrik om te onthou dat GGG en verkragting NOOIT die slagoffer se skuld is nie. Mense wat geweld ervaar het, het ondersteuning, respek en hulp nodig.

	Emosionele impak
	Gesondheidsimpak
	Sosiale impak

	· ’n Persoon kan bang, skaam, skuldig, verward, kwaad of onveilig voel. 
· Hulle kan selfvertroue verloor, sukkel om ander te vertrou of baie eensaam voel. 
· Sommige mense kan ná gewelddadige optrede of verkragting angs, depressie, nagmerries of terugflitse ervaar.
	· GGG en verkragting kan fisiese beserings en ernstige gesondheidsrisiko’s veroorsaak. 
· Verkragting kan ook tot ongewenste swangerskap of seksueel oordraagbare infeksies (SOI’s), insluitend MIV, lei. 
· Mense wat GGG of verkragting ervaar het, kan mediese sorg, berading en emosionele ondersteuning nodig hê.
	· GGG en verkragting kan ’n persoon se verhoudings met familie, vriende, klasmaats en kollegas beïnvloed.
· Dit kan ook hul skoolwerk, werksprestasie, klasbywoning, konsentrasie of deelname aan aktiwiteite beïnvloed. 
· Wanneer GGG dikwels in gemeenskappe voorkom, kan dit tot vrees, stilte en ongelykheid bydra.



Les 4

Voorkoming van geweld teen vroue: Wet op seksuele misdrywe
Daar is verskeie redes waarom slagoffers van GGG nie altyd hulp vra nie. Sommige mense is bang om hulp te vra omdat hulle die persoon vrees wat hulle seermaak. Ander voel dalk skaam, geïsoleer of bekommerd dat niemand hulle sal glo nie. Sommige mense aanvaar dalk ook dat mishandeling “normaal” is, wanneer hulle dikwels aan geweld blootgestel word.

Soms kan dit vir ‘n individu moeilik wees om geweld aan te meld. Die persoon skram moontlik weg, want dit kan traumaties wees om die gebeure te herleef. Dit kan pynlike herinneringe terugbring. Daarom moet oorlewendes altyd met sorg, privaatheid en respek behandel word.

Breek die stilte
Mense wat GGG ervaar, het ondersteuning, respek en hulp van betroubare volwassenes of ondersteunings-organisasies nodig. Indien jy of iemand wat jy ken onveilig voel, moet jul met ’n betroubare volwassene, soos ’n ouer, onderwyser, berader, maatskaplike werker, verpleegkundige of polisiebeampte praat. Moenie probeer om ’n gevaarlike situasie alleen te hanteer nie.

Wat sê die wet?
Suid-Afrika het wette wat mense teen verskillende vorme van GGG beskerm.
	Wet op Gesinsgeweld 116 van 1998 
	Wysigingswet op die Strafreg 32 van 2007 (Seksuele Misdrywe en Verwante Aangeleenthede)

	Hierdie wet beskerm mense teen gesinsgeweld en laat slagoffers toe om vir ’n beskermingsbevel (interdik) aansoek te doen. ’n Beskermingsbevel is ’n hofbevel wat die mishandelaar kan beveel om skadelike gedrag te staak of hul van alle kontak met die slagoffer belet.

Die wet is bedoel om slagoffers van gesinsgeweld die beste beskerming te gee wat die wet kan bied.
	Hierdie wet, ook bekend as die ou Wet teen Seksuele Misdrywe, beskerm mense teen seksuele misdade, insluitend verkragting en seksuele misbruik. 

Die wet help om te verseker dat seksuele misdrywe ernstig opgeneem word en dat oorlewendes mediese, regskundige en emosionele ondersteuning kan ontvang.



Regte van oorlewendes
'n Persoon wat verkragting of 'n seksuele misdryf ervaar het, het die reg op:
· Waardigheid en privaatheid: Wanneer iemand ’n seksuele misdryf by die polisie aanmeld, moet hulle met respek behandel word. Hulle moet toegelaat word om in ’n privaat ruimte, waar hulle veilig en gemaklik voel, te praat.
· Inligting en mediese hulp: Wanneer ‘n slagoffer van ’n seksuele misdryf na ’n openbare hospitaal gaan, behoort hulle duidelike inligting oor mediese hulp te ontvang. Dit kan inligting insluit oor MIV-toetsing en post-blootstellingsprofilakse (PEP). PEP is medikasie wat die risiko van MIV ná moontlike blootstelling kan verminder.
· Ondersteuning in die hof: Indien ’n getuie jonger as 18 is en dit baie stresvol sal vind om in die hof te getuig, kan die hof ’n opgeleide persoon, as ’n tussenganger, aanstel. Hierdie persoon help die kind om hul getuienis op ’n minder stresvolle manier te lewer.
Hoe kan ons help om GGG te voorkom?
· Daag skadelike grappies, opmerkings en oortuigings uit wat geweld aanvaarbaar laat lyk.
· Behandel alle mense met respek, waardigheid en gelykheid.
· Ondersteun oorlewendes deur te luister, hulle te glo en hulle nie te blameer nie.
· Moedig gesonde verhoudings aan wat op respek, kommunikasie en gedeelde verantwoordelikheid gebaseer is.
· Praat met ’n betroubare volwassene as iemand onveilig is of as jy bekommerd is oor iemand.
· Ondersteun skool- of gemeenskapsveldtogte wat teen GGG optree.

Bronne van hulp vir slagoffers: Veiligheid vir meisies en vroue
	Kontaknommers 
· GGG-bevelsentrum (24 uur): 0800 428 428
· Crime Stop (alle misdade): 08600 10111
· Kinderlyn (kindermishandeling): 0800 055 555
· 24-uur-berading-en-GGG-hulplyn: 082 821 3447
· SA Nasionale GGG-hulplyn: 0800 150 150


'n Persoon wat onveilig voel of GGG ervaar het, kan hulp vra van:
· ’n Betroubare volwassene, onderwyser, berader of maatskaplike werker
· ’n Kliniek, hospitaal of dokter
· die Polisie, veral as iemand in onmiddellike gevaar is
· ’n Skuiling of veilige ruimte
· ’n Hulplyn of ondersteuningsorganisasie
· Regshulp of ’n regshulpdiens

Voorbeelde van ondersteuningsorganisasies
· People Opposing Women Abuse (POWA) is ’n nasionale organisasie wat telefoniese en persoonlike berading aanbied.
· Lawyers Against Abuse is ’n nie-winsgewende organisasie wat oorlewendes help om hul regsopsies in gevalle van GGG te verstaan en te volg.
· Sonke Gender Justice is ’n nasionale organisasie wat hom vir geslagsgelykheid beywer en werk om GGG te voorkom.
· SaferSpaces is ’n organisasie wat daarop fokus om misdaad en geweld te voorkom. Dit bied ook ’n nasionale gids waarna oorlewendes en ander mense wat hulp nodig het, kan verwys wanneer geweld plaasvind.
 
Hoe kan jy iemand ondersteun?
As iemand jou vertel van iets wat met hulle gebeur het, kan jy op die volgende maniere reageer:
· Luister kalm en vriendelik wanneer iemand vir jou sê dat hulle GGG ervaar het.
· Glo hulle en herinner hulle daaraan dat wat gebeur het nie hul skuld is nie.
· Moet hulle nie blameer of vrae vra wat hulle kan laat voel dat hulle moontlik verantwoordelik is vir die gebeure nie.
· Help hulle om oor moontlike volgende stappe te dink, maar moet hulle nie dwing om iets te doen waarvoor hulle nie gereed is nie.
· Bied praktiese hulp aan, soos om hulle te help om met ’n betroubare volwassene te praat, ’n ondersteuningsorganisasie te kontak, na ’n kliniek of hospitaal te gaan, of die saak by die polisie aan te meld.

    ©2026 Teenactiv                                                                               1                                                            www.teenactiv.co.za       Inhoudsopsomming     Les 1     Menseregte   In Graad 7 het jy geleer van menseregte soos dit in die Suid - Afrikaanse Grondwet uiteengesit word.  Menseregte is die basiese vryhede en beskerming waarop elke mens geregtig is. Dit geld vir almal, ongeag  waar jy vandaan kom , wat jy glo of  watter leefstyl jy  kies .   Menseregte sluit onder  meer die  volgende  reg te   i n :    

Die reg om  te lewe ,   en  gelyk en met  menswaardigheid  behandel te word.  Die reg om  vrylik te  praat en idees te deel.  Die reg om toegang tot  behuising,  gesondheidsorg en  onderwys te hê.    Die reg om i n ’n veilige  en gesonde omgewing  te leef.  

Die reg om  vry van  slawerny of marteling te  wees.  Die reg om te werk en ’n  billike loon te verdien.  Die reg om  jou  godsdiens te beoefen en  jou oortuigings te volg.  Die reg om  teen  misbruik en uitbuiting  beskerm te word.  

  Al het ons almal menseregte, het ons ook die verantwoordelikheid om ander mense se regte te respekteer  en te beskerm. Wanne er mense versuim om die regte van ander te respekteer en te beskerm,  word   menseregte geskend .     Menseregteskendings   Menseregte word nie altyd gerespekteer nie. Wanneer ’n persoon, groep of regering iemand se regte  ignoreer, ontken of hulle verhinder om hierdie regte te  geniet, word dit menseregteskending genoem.     Tipes oortredings   Menseregteskendings kan op ’n klein skaal plaasvind, soos tussen twee mense, of op ’n groot skaal, soos  wanneer ’n regering die regte van sy burgers skend. Die tabel hieronder gee ’n paar algemene voorbeelde  van sulke oortredings.  

Oortreding  Verduideliking  

Diskriminasie en  ongelykheid  Wanneer iemand onregverdig behandel word op grond van hul ras, geslag,  godsdiens, ouderdom of gestremdheid. Dit sluit byvoorbeeld in wanneer iemand  toegang tot werk of onderwys geweier word as gevolg van wie hulle is.  

Geweld en  misbruik    Dit sluit fisiese skade,  gesins geweld of wrede behandeling in. In uiterste gevalle kan  dit ook  mensehandel  insluit, waar mense teen hul wil  verhandel  (verkoop)  of   gedwing word om te werk.  

Skending van  privaatheid  Wanneer iemand se persoonlike inligting, huis of privaat lewe sonder ’n geldige of  wettige rede binnegedring word.  

